ГӘЫЛРЫԤШЬ, жьҭаара 18 – Sputnik, Бадраҟ Аҩӡба. Гәылрыԥшь араион Агәыӡера аҳаблаҿ лассы иаадыртраны иҟоуп ахәыҷбаҳча ҿыц "Алакә" ҳәа Sputnik Аԥсны иазеиҭалҳәеит ахәыҷбаҳча аиҳабы Лиудмила Чкотуаԥҳа.
"Агәыӡера иаадыртраны иҟоу ахәыҷбаҳча ҿыц иаднакылар алшоит 126-ҩык ахәыҷқәа. Иара аргылара ԥшьышықәса инарзынаԥшуа иаҿын. Арахь зхәыҷқәа аазгарц зҭаху рхыԥхьаӡара рацәаҩуп. Уажәнатә 160-ҩык ҳадҵаалахьеит. Заҟаҩ ҳалшо ҳадаҳкылоит", — лҳәеит лара.
Ахәыҷбаҳчаҿ аус руеит жәҩык ааӡаҩцәа. Урҭ аусура раларгараан акомиссиа ҷыда иалнахит.
"Иреӷьӡақәаз алаҳхит. Ахәыҷбаҳча аусура алагаразы иахәҭаны иҟоу ауснагӡатәқәа зегьы ахыркәшарахь инаҳашьҭхьеит. Иааиуа амчыбжь азы официалла ирылаҳҳәоит аартра амш", — лҳәоит Чкотуаԥҳа.
Араион Ахадара аҵара аҟәша аиҳабы Дмитри Габлиа иазгәеиҭеит ахәыҷбаҳча ахыбра аханатә иаразы шакәмыз ишазырхиаз ҳәа.
Ахәыҷбаҳча "Алакә" ргылоуп Аԥсны асоциал-економикатә ҿиараз Акомплекстә план аҳәаақәа ирҭагӡаны Урыстәылатәи Афедерациа иҟанаҵо афинанстә цхыраарала.